Heidi Grande Røys (Sosialistisk Venstreparti), 2006-12-12:
Regjeringa vil i 2007 føre vidare den konkurransepolitikken som vi har ført i år, og det er difor foreslått ei løyving til driftsutgifter i Konkurransetilsynet på same nivå som inneverande år. Totalbudsjettet til tilsynet vert redusert eine og åleine som følgje av at kostnadene ved flyttinga i Bergen vert halverte i 2007. Konkurranse gir på mange område positive verknader. Ressursane vert utnytta godt. Marknadsaktørane vert meir effektive og dermed meir konkurransedyktige på internasjonale marknader. Konkurranse gir forbrukarane tilbod om varer og tenester av god kvalitet til marknadspris. Men ein uregulert marknad løyser ikkje sjølv marknadssvikt i form av t.d. forureiningar, naturlege monopol som i kraftnettet eller tilverking av kollektive gode som vegar. Ein uregulert marknad kan òg gi for lite investeringar i t.d. grunnforsking. Marknaden tek heller ikkje tilstrekkeleg omsyn til fordeling av velferd. Difor er offentleg styring og kontroll nødvendig for å handtere desse problema på ein god måte. Regjeringa har i Soria Moria-erklæringa slått fast at innanfor viktige område som helse, omsorg, utdanning samt tryggleik m.a. i jernbanesektoren skal ein byggje på fellesskapsløysingar og offentleg styring framfor kommersialisering og privatisering. På dei områda der Regjeringa meiner at konkurranse er eit godt verkemiddel, skal vi sjølvsagt føre ein aktiv konkurransepolitikk. Dei viktigaste verkemidla i konkurransepolitikken er konkurranselova, EØS-konkurranselova, regelverket for offentlege innkjøp og regelverket for offentleg støtte. Eg vil vidareutvikle reglane slik at dei vert effektive reiskapar for å fremje konkurranse. Eg vil særleg streke under at vi følgjer innkjøpsområdet tett og tek veldig alvorleg dei brota på reglane som vi har fått dokumentert m.a. i Riksrevisjonens siste Dokument nr. 1. Sunn konkurranse og offentlegheit omkring kjøpa er gode verktøy for å motverke dårleg praksis og i verste fall korrupsjon. Eg har difor no skrive brev til alle mine regjeringskollegaer og understreka kor viktig det er å sikre gode og riktige innkjøpsrutinar i staten. Eg vil òg minne om at vi nettopp har fornya regelverket for offentlege innkjøp, og at dei nye reglane skal gjelde frå nyttår. I samband med det har vi òg utarbeidd ein rettleiar, som allereie ligg elektronisk på nett, nettopp for at både innkjøparane i offentleg og leverandørane i privat sektor skal gjere seg kjende med dei nye reglane i god tid før dei skal ta til å gjelde. Det har vore ein del diskusjon om terskelverdiane i regelverket for offentleg innkjøp, og eg ser òg at mindretalet kommenterer det i sine merknader. Det var den førre regjeringa som auka verdiane frå 200 000 til 500 000 kr, og denne regjeringa har bestemt at terskelverdiane skal vurderast neste år. Då blir det òg vurdert om forenkla kunngjeringsplikt skal innførast. Når det gjeld utsegner frå medlemene frå Framstegspartiet, Høgre og Venstre om at Klagenemnda for offentlige anskaffelser, KOFA, treng ytterlegare midlar, vil eg berre vise til at KOFA fekk allereie i revidert nasjonalbudsjett 1,5 mill. kr i tilleggsløyving, nettopp fordi Regjeringa er oppteken av at vi skal få til ei rask og god klageordning. Stortinget vedtok løyvinga rett før sommaren. Det tek sjølvsagt litt tid før ein får på plass nye saksbehandlarar, og før saksbehandlarane får den kompetansen og får skaffa seg den erfaringa som er nødvendig for å verte effektive og gode saksbehandlarar. Difor har vi sett at det har teke tid før ein har fått ned restansane. Eg var nettopp på besøk hos KOFA i Bergen og fekk ein veldig god og grundig gjennomgang av både styreleiar og dei tilsette. Og KOFA er i godt arbeid med å få ned restansane. Dei gjer ein veldig god jobb, og vi har difor vidareført tilleggsløyvinga frå revidert budsjett inn i 2007 for nettopp å gi KOFA den draghjelpa dei skal ha for å gjere den jobben dei er sette til. Så å setje inn ytterlegare midlar for å få ned restansane ser ikkje Regjeringa på som nødvendig. Mindretalet tek elles på nytt opp i innstillinga at vår omstøyting av Konkurransetilsynets vedtak i fusjonssaker svekkjer konkurransepolitikken og Konkurransetilsynet. Det er eg ueinig i. Vi har diskutert det fleire gonger. Eg vil peike på at det er ikkje slik at vi har gjort om etter § 21 tre gonger. Det har vi aldeles ikkje gjort. Vi har gjort om etter faglege vurderingar. Det er § 16 i konkurranselova som Regjeringa har brukt ved to anledningar, som den førre regjeringa gjorde, og vi har brukt § 21, som også den førre regjeringa gjorde. Kvifor har vi gjort det? Jo, fordi ein etter forvaltingslova i dette landet har rett til rettstryggleik – ein har ei moglegheit til å klage. Då skal det klageorganet som skal behandle saka, nemleg departementet, sjølvsagt gå gjennom ho med sjølvstendige auge og sjølvstendig blikk. Det fører sjølvsagt til at ein innimellom kjem klagene i møte, og at ein innimellom gjer om eit vedtak, slik vi har gjort, og som tidlegare regjeringar har gjort i forhold til Konkurransetilsynet.